ब्याज दरें बढ़ीं, फिर भी फरवरी में पर्सनल लोन की ग्रोथ 20% से ज्यादा
Personal loan increased one and a half times in 11 months; Rates increased, yet personal loan growth more than 20% in February, मार्च में खत्म वित्त वर्ष के दौरान पर्सनल लोन के आंकड़े देश में खपत बढ़ने के संकेत दे रहे हैं। फरवरी में पर्सनल लोन सालाना 20.4% बढ़े।
मार्च में खत्म वित्त वर्ष के दौरान पर्सनल लोन के आंकड़े देश में खपत बढ़ने के संकेत दे रहे हैं। फरवरी में पर्सनल लोन सालाना 20.4% बढ़े। वित्त वर्ष के पहले महीने यानी अप्रैल-22 में इस कैटेगरी के लोन 14.7% बढ़े थे। बैंक ऑफ बड़ौदा की रिसर्च रिपोर्ट के मुताबिक, इस साल जनवरी और बीते साल दिसंबर में भी पर्सनल लोन की ग्रोथ 20% से ज्यादा रही थी।
ट्रांसयूनियन सिबिल के आंकड़े संकेत देते हैं कि भारत में लोन की मांग बढ़ाने में युवाओं की बड़ी भूमिका रही है। क्रेडिट कार्ड से खर्च, कंज्यूमर ड्यूरेबल लोन और पर्सनल लोन पर भारतीय युवाओं की निर्भरता बढ़ रही है। मसलन सिर्फ एक साल में 18-30 साल उम्र के लोगों की तरफ से लोन के लिए पूछताछ 5 फीसदी से बढ़कर 40 फीसदी से ऊपर निकल गई।
होम लोन ग्रोथ लगातार 9वें माह 15% से ऊपर
बीते वित्त वर्ष फरवरी तक लगातार 9 महीने हाउसिंग लोन माह-दर-माह 15% से ज्यादा बढ़ा। फरवरी में इस कैटेगरी की लोन ग्रोथ 15% रही, जो अप्रैल में 13.8% थी। लेकिन बीते साल जून से लगातार इस कैटेगरी की लोन ग्रोथ 15% ऊपर रही।
सोने के गहनों पर लोन लेने का ट्रेंड पलटा
दिलचस्प है कि अप्रैल 2022 में सोने के गहने गिरवी रखकर लिए गए लोन में 3% गिरावट आई थी। मई में भी ऐसे लोन की डिमांड 2.9% घटी थी। इसके बाद ये धीरे-धीरे बढ़ने लगा और इस साल फरवरी तक इस कैटेगरी के लोन की ग्रोथ 20% हो गई।
ब्याज दरें बढ़ने का असर नहीं
बैंक ऑफ बड़ौदा के चीफ इकोनॉमिस्ट मदन सबनवीस ने कहा कि कुल मिलाकर ऐसा लग रहा है कि रेपो रेट बढ़ने से पर्सनल लोन के उठाव पर अब तक ज्यादा असर नहीं हुआ है। अन्य लोन पर अधिक असर हुआ है।
इक्विटी फंड में निवेश 31% बढ़ा
दिलचस्प है कि देश में आम जरूरतें पूरी करने के लिए पर्सनल लोन लेने का चलन बढ़ने के साथ ही निवेश भी बढ़ रहा है। गुरुवार को जारी एम्फी के आंकड़ों के मुताबिक, मार्च में इक्विटी यानी शेयरों में पैसा लगाने वाले म्यूचुअल फंड्स में निवेश करीब 31% बढ़कर 20,534.21 करोड़ रुपए हो गया।
इसके मुकाबले फरवरी के दौरान इक्विटी स्कीम्स में 15,686 करोड़ रुपए का शुद्ध निवेश हुआ था। इसका एक मतलब ये भी है कि शेयर बाजार में उतार-चढ़ाव बढ़ने का आम निवेशकों के सेंटीमेंट पर कोई असर नहीं हुआ है। म्यूचुअल फंड में ज्यादातर निवेश लंबी अवधि के लिए होता है।